თორი: ბნელი სამყარო
„თორი: ბნელი სამყარო“ — 2013 წლის ამერიკული სუპერგმირული ფილმი მარველის კომიქსების პერსონაჟის თორის შესახებ. ფილმი შექმნა Marvel Studios-მა, მისი დისტრიბუცია კი მოახდინა Walt Disney Studios Motion Pictures-მა. ის არის 2011 წლის ფილმის, „თორის“, გაგრძელება, საერთო ჯამში კი მერვე ფილმი Marvel-ის კინოსამყაროში. ფილმი გადაიღო რეჟისორმა ალან ტეილორმა კრისტოფერ მარკუსის & სტივენ მაკ-ფილის და კრისტოფერ იოსტის სცენარის მიხედვით. ფილმში მონაწილეობენ კრის ჰემსვორთი, ნატალი პორტმანი, ტომ ჰიდლსტონი, ენტონი ჰოპკინზი, სტელან სკარსგარდი, იდრის ელბა, კრისტოფერ ეკლსტონი, ედიუალეი ეკინუ-აგბაჯეი, კეტ დენინგსი, რეი სტივენსონი, ზაქარი ლევი, ტადანობუ ასანო, ჯეიმი ალეგზანდერი და რენე რუსო. ფილმი მოგვითხრობს თორის შესახებ, რომელიც ლოკისთან ერთად ცდილობს ცხრა სამყარო გადაარჩინოს ბნელი ელფებისაგან, რომელთაც მალეკითი მეთაურობს. „თორი: ბნელი სამყაროს“ განვითარება 2011 წლის აპრილში დაიწყო. ის მეორეა მარველის კინოსამყაროს მეორე ფაზის ფილმებს შორის, რომლებიც შურისმაძიებლების შემდგომ ვითარდება. 2011 წლის ივლისში „თორის“ რეჟისორმა კენეთ ბრანამ პროექტი დატოვა და მომავალი წლის იანვარში ის ალან ტეილორმა ჩაანაცვლა. გადაღებები დაიწყო 2012 წლის სექტემბერში სარის საგრაფოში, შემდეგ კი ასევე მიმდინარეობდა ისლანდიასა და ლონდონში 2012 წლის დეკემბრამდე. ფილმი გადაღების შემდეგ კონვერტირდა 3D ფორმატში. სურათის პრემიერა შედგა ლონდონში, Odeon Leicester Square-ში 2013 წლის 22 ოქტომბერს. მსოფლიოს უმეტეს ქვეყნებში ის კინოთეატრებში გამოვიდა 30 ოქტომბერს, აშშ-ში კი 8 ნოემბერს. ფილმმა დაიმსახურა შერეული შეფასებები, თუმცა მისმა შემოსავალმა $644 მილიონი შეადგინა. მესამე ნაწილი, „თორი: რაგნაროკი“, გამოვა 2017 წლის 3 ნოემბერს.